রেকর্ড গড়েও প্রবল সমালোচিত ভারতের প্রাক্তন অধিনায়ক মহেন্দ্র সিংহ ধোনি। এশিয়া কাপ ফাইনালে উইকেটের পিছনে দাঁড়িয়ে নতুন রেকর্ড গড়েছেন ধোনি। ফাইনালের বল গড়ানোর আগে এশিয়া কাপে স্টাম্পিং সংখ্যার নিরিখে শ্রীলঙ্কার প্রাক্তন উইকেট কিপার কুমার সঙ্গকারার সঙ্গেই ছিলেন ধোনি। দু’ জনেরই স্টাম্পিং সংখ্যা ছিল ৯।

এই বিষয়ে অন্যান্য খবর

গ্যালারিতে বসে ভারতকে সমর্থন পাকিস্তানি সেলিব্রিটির, সম্প্রীতির নয়া বার্তা


বাংলাদেশ ব্যাট করার সময়ে লিটন দাস ও মাশরাফি বিন মোর্তাজাকে স্টাম্পিং করায় ধোনির স্টাম্পিং সংখ্যা দাঁড়ায় ১১। ফাইনালে দু’টি স্টাম্পিং করায় ধোনির শিকার দাঁড়ায় ৮০০। 
এর পরেও নিন্দুকদের নখ-দাঁতে রক্তাক্ত হতে হয়েছে ধোনিকে। ফাইনালে তিনি ৬৭ বলে ৩৬ রান করেন। মেরেছেন মাত্র তিনটি চার। আর ধোনির এমন বিলম্বিত লয়ে ব্যাটিং দেখে টুইটারে ঝড় তুলেছেন ভারতের ক্রিকেটভক্তরা। তাঁরা প্রশ্ন তুলেছেন, তবে কি ধোনির বুট জোড়া তুলে রাখার সময় এসে গিয়েছে? এক ভক্ত আবার লিখেছেন, ৩৬ রান করতে গিয়ে ৬৭ বল খেললে, তারপরে নিজের উইকেট ছুড়ে দিলে। একজন আবার শেষ এক বছরে ধোনির ওয়ানডে রেকর্ড তুলে ধরেছেন। ইনিংস —১৮,  রান—৩৮৬, পঞ্চাশ—একটা, শতরান— একটিও নেই, গড়— ২৭.৫৭। 
রৌনক কপূর নামে এক ভক্ত লিখেছেন, তর্কাতীতভাবে ধোনি ভারতের অন্যতম সেরা ওয়ানডে প্লেয়ার। কিন্তু এখন ২২৩ রান তাড়া করতে নেমে যদি দলকে জেতাতে না পারেন, তাহলে অত্যন্ত সম্মানের সঙ্গে বলছি, ধোনির বিকল্প খোঁজা উচিত। ধোনির বিকল্প হতে পারেন পন্থ। 
এরকম একাধিক ধোনি-বিরোধী মন্তব্য ছড়িয়ে পড়েছে সোশ্যাল মিডিয়ায়। এশিয়া কাপ জয়ের দিনেও ধোনিকে শুনতে হল কটাক্ষ।